Turisme verden rundt står bak 8 prosent av klimagassutslippene. Det er nesten dobbelt så høyt som tidligere antatt.

Samtidig øker antallet turister dramatisk.

I dag reiser om lag 1,2 milliarder mennesker som turister, det vil si at de krysser en eller flere landegrenser.

Dette tallet vil stige til 1,8 milliarder innen år 2030.

Det viser en undersøkelse som flere anerkjente universiteter i Australia og Taiwan står bak.

Urix forklarer masseturisme Du trenger javascript for å se video.

– Ta færre lange reiser

WWF, Verdens naturfond, ber oss nordmenn om å tenke oss om før vi skal ut å reise.

– Vi anbefaler færre lange reiser, sier Ingrid Lomelde, miljøpolitisk leder i WWF Norge til NRK.

Verdens naturfond ber oss nordmenn tenke over hvordan vi reiser. Miljøpolitisk leder i WWF, Ingrid Lomelde, anbefaler færre lange reiser med fly. Foto: Anja Elmine Basma / WWF

– Hvorfor ikke velge noen færre lange reisemål og investere mer tid når du først er der, enn å ta mange lange reiser? spør hun.

Ingrid Lomelde anbefaler nordmenn å bruke tid på å blinke ut noen store reisemål i løpet av livet.

Miljøvennlig transportmiddel mange steder i verden. Foto: Lise Åserud / NTB scanpix

Lomelde viser til at Interrail er blitt populært igjen. Hun anbefaler flest mulig av oss til å ta tog.

Selv om mange land fortsatt bruker dieseltog er transport på skinner miljøvennlig mange steder i verden nå.

– Dropp de spontane storbyferiene med fly hvis du kan, sier Ingrid Lomelde i WWF.

– Reis heller oftere i nærområdet, legger hun til.

Dobbelt så høyt utslipp

Rapporter som FNs organisasjon om turisme, UNWTO, står bak, slår fast at utslippene som følge av turisme er 4,5 prosent av det totale klimagassutslippet i verden.

UNWTO har konsentrert seg stort sett om selve reisen.

Klimagassutslipp fra fly utgjør mellom 54 og 75 prosent av utslipp som turisme står bak, ifølge UNWTO.

Transport med fly utgjør den største enkeltandelen av klimagassutslipp relatert til turisme. Men mange andre faktorer spiller inn og ny forskning viser at utslipp relatert til turisme utgjør 8 prosent av global klimagassutslipp. Foto: Morten Holm / NTB scanpix

Forskere ved universitetene i Australia og Taiwan har gått videre og ikke bare vurdert selve reisen.

De har sett på utslipp fra transport, losji, mat og drikke samt suvenirer, klær, sminke og andre varer som turister bruker penger på.

Med dette som bakteppe kommer forskerne i Australia og Taiwan til at den globale turismen står bak 8 prosent av verdens klimagassutslipp, ikke 4,5 som tidligere kjent.

Turisme = storindustri

Turisme er blant verdens raskest voksende industrier.

Mellom 2011 og 2016 økte turismen med 25 prosent. Bare i løpet av fjoråret steg tallet på turister verden rundt med 6 prosent.

Turister på safari i Masai Mara i Kenya tar bilder av sjiraffer på savannen. WWF anbefaler nordmenn å ta færre lange feriereiser for å begrense klimagassutslippene. Ny rapport viser at utslippene er større enn antatt. Foto: Antony Njuguna / Reuters

WWF mener det er helt avgjørende at turistmassene blir håndtert på en bærekraftig måte. Det har betydning for naturmangfold, klima, søppelhåndtering, vannforsyning og mer.

Turister til og fra USA forurenser mest

USA kommer dårligst ut på statistikken som forskere ved University of Sydney, University of Queensland og National Cheng Kung University, viser til i den nye rapporten.

Turister utenfor Det hvite hus, et av de mest populære turistmålene for mange. Reiser inn og ut av USA fører til store klimagassutslipp. Ny rapport viser at utslipp relatert til turisme utgjør 8 prosent av verdens totale klimagassutslipp. Foto: Marianne Løvland / NTB scanpix

USA kommer høyest på begge former for vurdering av klimagassutslipp og turisme. Både fordi USA tar imot mange turister og fordi amerikanerne selv reiser mye.

De neste landene som når høyt på statistikken over klimagassutslipp relatert til turisme er Kina, Tyskland og India.